我細個喺美國山脈地區
由女同性戀者湊大
我最初嚟到紐約嗰陣
我就好似一個森林野人
（笑聲）
嗰時頭腦超混亂
我一陣番轉頭再講
我會由我八歲嗰時講起
我喺科羅拉多嗰陣拎咗個木盒
放咗一蚊美金、一枝筆
同一隻叉喺個盒入面
我諗 500 年後會有某種人猿類動物
或者外星人發現呢個盒
從中知道我哋呢個物種點樣交換諗法
或者知道我哋點樣食意粉
其實我都唔係好清楚自己做乜
總言之，呢個諗法都幾得意
因為三十年後嘅我仲整緊呢嗰盒
我之前喺夏威夷嘅時候
鍾意行山、滑浪等等奇怪嘅活動
我嗰時仲砌緊一幅嘢俾我阿媽
我撕爛咗本字典
將啲碎紙砌到好似
艾格尼絲 . 馬丁嘅網格噉
然後喺上面倒滿樹脂
點知有隻蜜蜂痴住咗喺上面
因為我媽咪怕蜜蜂，而且會敏感
所以我唯有倒多啲樹脂落去
希望可以遮住隻蜜蜂
點知，事與願違
啲樹脂就好似放大鏡噉
將上面嘅野，包括蜜蜂，都放大咗
噉我點收科？
於是就整多幾個盒
今次，我將電子零件
青蛙、街上執番嚟嘅樽
任何我搵到嘅嘢擺入去
因為我嘅人生一直都喺度尋尋覓覓
嘗試令唔同嘅物件之間有一個關係
用呢啲物件去串連一個故仔
於是我開始對住啲嘢畫呀畫
然後我發現
咦喂！原來我可以凌空畫！
我可以畫出浮喺空中嘅線條
就好似喺案發現場圍住個屍體畫線噉
於是我拎件嘢出嚟
畫咗啲我想像出嚟嘅嘢
首先係植物
你應該睇得出似啲乜
然後又畫咗啲奇怪嘅昆蟲同生物
喺一層層嘅樹脂上面畫畫真係好好玩
而且仲好正添！
因為我開始有表演接
我開始有收入
可以帶女朋友出街食晚飯
好似去 Sizzler 噉
正到要嗌出嚟啦！
（笑聲）
畫畫下，我開始畫咗個人形
畫咗個真人咁高嘅樹脂雕塑
裏邊仲有仔細嘅紋路
呢樣嘢係好玩，但係有一個問題
我會就快死
我唔知點算好，因為樹脂會殺死我
晚晚我瞓覺之前都喺度諗點樣先好
於是我試下用玻璃
喺每一層玻璃上面畫畫
就好似你喺一塊窗上面畫完
再放另一塊窗喺上面繼續畫
然後再放另一塊，層層疊咁
形成一個立體嘅作品
於是今次真係得咗
因為我可以唔駛再用樹脂
就係噉我畫窗玻璃畫咗幾年
加加埋埋成為咗一件大形作品
我叫佢做「三聯畫」
三聯畫靈感主要嚟自
耶羅尼米斯 · 博斯嘅《人間樂園》
呢幅畫而家掛喺西班牙嘅
普拉多博物館入面
你哋知唔知我講緊邊幅畫？
好畫。呢幅畫好嘢嚟！
啲人話嗰時嚟講好新潮架！
而家等我同你哋講解下
我呢個三聯畫作品
佢有 24,000 磅重、18 呎長
雙面嘅，所以其實係 36 呎長
有啲騎呢嘅
呢個係血噴泉
（笑聲）
左邊可以見到耶穌同蝗蟲
呢度有個山窿
俾呢啲個頭係動物頭嘅生物
穿梭於兩個世界之間
佢哋會由表象世界
走到一個儀錶式嘅網狀地下世界匿埋
呢啲生物係喺燈塔隔離
準備大規模跳海自殺
個海有過千種唔同嘅完素
呢隻鳥神被綁喺戰船上面
（笑聲）
葛培理喺個海度
地平線嗰度係一達油污
仲有威利、仲有拉登嘅棲身之所
你肯俾心機去睇個海嘅話
你可以搵到好多騎呢嘅嘢
呢個係一隻雌性物物
佢由個海度出嚟
佢吐出啲油落一隻手度
另一隻手就有啲雲走出嚟
佢對手就好似天平噉
就好似神話描述噉平衡住地球同宇宙
所以幅畫嘅呢一面
係比較有故事性
佢吐油落隻手度
而當你去睇幅畫嘅另一面
佢有一個好似象鼻或者鳥咀噉嘅嘢
會吐出一舊舊雲
佢仲有一條 18 尺長嘅蛇尾連住幅畫
但佢條尾俾火山燒著咗
（笑聲）
我都唔係好知點解會係噉
（笑聲）
但你知啦，都發生咗
佢條尾最後有一個旋風形嘅眼球
係由 1986 年恐怖分子遊戲卡所整成
你哋有冇見過？
八十年代嘅嘢嚟
就好似恐怖份子嘅棒球明星卡噉
佢哋嗰時係新潮
（笑聲）
而家帶你哋睇下我最新嘅作品
我而家其實做緊兩個計劃
一個叫做「心靈地圖」
呢個計劃大約為期六年
我要整 100 個噉樣嘅人形
每個人形都紀錄住我哋嘅文化
人形由唔同出版刊物嘅紙碎砌成
可以係百科全書、字典或者雜誌
每一件作品都砌成人形
去紀錄我哋嘅世界
啲作品係一組組噉去郁
有啲 20 個一組，亦有 4 個
或者 12 個一組
佢哋就好似細胞咁
會黐埋一齊，亦會分開
當你就噉行過喺佢哋
其實我就花用咗好多年時間
每一個基本上係
一個重 3,000 磅嘅顯微鏡片
裏面有一個人係度
呢個人心口度有一個窿
呢個係佢個頭，呢個係個胸
呢個就係開始時候你可以睇到嘅樣
而家等我俾你哋睇下佢身體落啲嘅地方
呢度有一個瀑布由佢心口流出嚟
遮住佢下體
或者唔係下體，或者是旦一度
因為佢係雌雄同體
等我好快噉介紹一下其他作品
因為我唔可以花太多時間解釋
你可以睇得出佢哋都係一層層噉嘅
呢個人形嘅身體斷開兩截
呢個人有兩個頭
兩個頭喺度溝通緊
你可以睇到有啲丸仔飛出嚟
飛到呢個奇怪人形嘅其中一個頭度
佢心口嗰度有個樹林
睇唔睇到呀？
呢個演講嘅主題就係呢啲盒
就好似我哋身處嘅盒一樣
我哋身處喺太陽系其實都好似一個盒
等我介紹我最後一個盒
呢個盒用磚砌成
叫做「先鋒者，做緊嘢」
（歡呼聲）
呢個盒入面有一名物理學家
一名神經學家、一名畫家、一名音樂家
一名作家、一間電台、一座博物館
一間學校，同埋一間出版社
將我哋喺度做嘅嘢話俾盒外面嘅世界知
裏面仲有個花園
我哋搖下個盒
將入面嘅人好似粒子咁撞嚟撞去
我諗呢個就係改變世界嘅方法
重新定義自己同埋
我哋係裏面生活梗嘅呢個盒
就會發現同明白到
我哋之間嘅差異只不過係錯誤嘅睇法
國家、國界、宗教都係冇意義嘅
我哋其實都係喺同一個盒入面
由同一種物質所造成
如果我哋唔肯好好聲氣噉
去互相交換我哋所擁有嘅嘢
我哋好快就會一齊死架嘞！
好多謝大家！
（全場鼓掌）